"**Why Don't You Do Right?**" (בתרגום חופשי לעברית: "**למה שלא תנהג בהגינות?**") הוא שיר פופ אמריקאי שניכרות בו השפעות של בלוז וג'אז. את השיר, בגרסתו המקורית, כתב קנזס ג'ו מקקוי(אנ'). שמו של השיר בגרסתו זו היה "**Weed Smoker's Dream**" ("**חלומו של מעשן מריחואנה**"), והוא יצא לאור ב-1936. ב-1941 הקליטה ליל גרין(אנ') גרסה חדשה לשיר, וב-1942 הקליטה הזמרת פגי לי גרסת כיסוי משלה לשיר של גרין, יחד עם המוזיקאי בני גודמן. שתי הגרסאות האחרונות הפכו את השיר לפופולרי במיוחד, וכיום הוא נחשב לסטנדרט(אנ') של "בלוז נשי" שהשפיע על שירים רבים אחריו. השיר הוא בלוז 12 תיבות בסולם מינורי והוא כלל חילופי אקורדים(אנ')

מילים ולחן
----------

ב-1936 הקליט הרכב הג'אז "הארלם האמפטס"(אנ') את השיר "The Weed Smoker's Dream". ההוצאה המקורית של הסינגל, ב"דקה רקורדס", ציינה את ג'ו מקקוי ואת הרב מוראן(אנ') (שניים מחברי ההרכב) ככותבי השיר. בהמשך כתב מקווי את השיר מחדש, עידן את הלחן ואת המילים, וקרא לשיר ‏"Why Don't You Do Right?". ליל גרין הקליטה את התוצר ב-1941, כשלצידה ביג ביל ברונזי על הגיטרה. גרסה זו הפכה לאחד מלהיטי הג'אז והבלוז המוקדמים.

שורשיו של השיר נטועים במוזיקת הבלוז. מילות השיר בגרסתו מ-1936 עסקו במעשן מריחואנה שנזכר בהזדמנויות הכלכליות שאיבד לאורך השנים. בשיר משוחח האיש עם עצמו ועם זוגתו, מתלונן על חוסר כיס, ומציע לזוגתו שתמכור את גופה על מנת להרוויח כסף, כפי שעשו נשים אחרות בעברו.

מילותיו החדשות יותר בגרסתו מ-1941 הן למעשה שיר התגובה למילותיו המקוריות של השיר, הפעם מצד האישה שנוזפת בבן זוגה על חוסר האחריות שלו, ומתלוננת על כך שמאהביה הקודמים דאגו לה ליותר כסף. "Why don't you do right, like some other men do? Get out of here and get me some money too."‏ ("למה שלא תנהג בהגינות, כמו גברים אחרים? צא מפה, ותן לי גם קצת כסף")

גרסת ליל גרין
-------------


בשנת 1941 הקליטה זמרת הבלוז ליל גרין את הגרסה הראשונה לשיר עם מילותיו החדשות והלחן המעודן. השיר נחשב ללהיטה הגדול ביותר, אך למרות זאת הצלחתו הייתה מוגבלת, עקב היותה שחורה והסגרגציה שהייתה נהוגה באותם ימים. אף על פי שסבלה מההפרדה הגזעית, השיר הצליח להזניק את הקריירה שלה כך שעברה להופיע במועדונים גדולים יותר עם הרכבים נחשבים.

בגרסה זו מנגנים סיימון הנרי בפסנתר, ביג ביל ברונזי בגיטרה ורנסום קנוולינג(אנ') בבס.

הגרסה של פגי לי
---------------


גרסתה של פגי לי נחשבת לאחת המוכרות ביותר של השיר. פגי לי ובני גודמן הקליטו את הגרסה ב-27 ביולי 1942, בניו יורק. השיר הופיע בסרט "Stage Door Canteen" משנת 1943. הסינגל מכר למעלה ממיליון עותקים, והביא ללי פרסום רב ברחבי ארצות הברית.

לי ציינה לא אחת שההקלטה של גרין השפיעה מהותית על המוזיקה שלה. בראיון ב-1971 אמרה ש"היה לי את התקליט, וניגנתי אותו שוב ושוב בחדר ההלבשה שלי שהיה סמוך לזה של בני גודמן. בסופו של דבר הוא אמר לי 'אני חושב שאת ממש אוהבת את השיר הזה', ועניתי 'אני אוהבת אותו', ואז הוא שאל 'את רוצה לשיר אותו?'" לי ענתה בחיוב, וגודמן ארגן עיבוד שיתאים לה.

השיר לא היה להיטם הגדול ביותר של השניים, אך הוא הגיע למקום הרביעי במצעד ה"בילבורד", ובמצעד "להיטי הארלם" ("Harlem Hit Parade").

גרסת איימי אירווינג
-------------------


באחת הסצינות המוכרות ביותר מתוך הסרט "מי הפליל את רוג'ר ראביט" משנת 1988 עולה ג'סיקה ראביט לשיר את השיר במועדון "הדיו והצבע". דמותה של ראביט דובבה אמנם על ידי קתלין טרנר, אך את הביצוע לשיר שרה איימי אירווינג, מי שהייתה אשתו של מפיק הסרט, סטיבן ספילברג. גרסה זו מזכירה בסגנונה את גרסתה של ליל גרין, בהיותה איטית ומינורית יותר מגרסתה התזמורתית והמהירה של לי.

גרסה זו הפכה לאייקון תרבותי, וזכתה למחוות רבות, בין אם בכנסי קוספליי שונים, ובין אם על ידי מפורסמות שונות שהתחפשו לדמותה של ג'סיקה ראביט וביצעו את השיר, או ביצעו אותו באופן דומה לדמותה.

גרסאות נוספות
-------------

השיר זכה לגרסאות כיסוי נוספות, הנחשבות מוכרות פחות, על ידי זמרות כמו אלה פיצג'רלד, ג'ולי לונדון, שינייד או'קונור ועוד.

קישורים חיצוניים
----------------

* מידע על היצירה "Why Don't You Do Right?" באתר מיוזיק בריינז
* גרסאות נוספות ל"Why Don't You Do Right?" באתר SecondHandSongs
* Weed Smoker's Dream, בביצוע הארלם האמפטס, סרטון באתר יוטיוב
* Why Don't You Do Right?, בביצוע ליל גרין, סרטון באתר יוטיוב
* Why Don't You Do Right?, בביצוע פגי לי, סרטון באתר יוטיוב
* Why Don't You Do Right?, בביצוע איימי אירווינג (ג'סיקה ראביט), סרטון באתר יוטיוב

הערות שוליים
------------

1. ↑  "Why Don't You Do Right". *ASCAP ACE Repertory*.
2. 1 2  "Pop Chronicles 1940s Program #9". *Digital.library.unt.edu*. 1972.
3. ↑  Russell, Tony (1997). *The Blues: From Robert Johnson to Robert Cray*. Dubai: Carlton Books. p. 13. ISBN 1-85868-255-X. **NOT READ BY AUTHOR**
4. 1 2  Iván Santiago, Observations About The Song "Why Don't You Do Right?", September 17, 2021, The Peggy Lee Bio-Discography
5. ↑  
Friedwald, Will (2007). *The Great Jazz and Pop Vocal Albums*. New York City: Pantheon Books. p. 252. ISBN 978-0307379078. **NOT READ BY AUTHOR**
6. ↑  
Lil Green (1941). "Why Don't You Do Right?" (Song recording). Camden, New Jersey: Bluebird Records. Event occurs at 0:21, 0:54, 1:26, 2:29 (choruses). B-8714-A.
7. ↑  Steve Krakow, Why did blues singer Lil Green end up forgotten?, March 23, 2022, Chicago Reader
8. 1 2  Why Don't You Do Right?, 45 Worlds
9. ↑  Bush, John. "Peggy Lee – Biography". *AllMusic*.
10. ↑  "John Gilliland Collection, 1955-1991 | Music Library". *Findingaids.library.unt.edu*.
11. ↑  Whitburn, Joel (2004). *Top R&B/Hip-Hop Singles: 1942–2004*. Record Research. p. 232. **NOT READ BY AUTHOR**
12. ↑  Jennifer Larsen, Good Girls Drawn Bad: Jessica Rabbit Cosplays To Swoon Over, July 22, 2022, Bell of Lost Souls
13. ↑  Sierra Marquina, Nina Agdal Shares Video of Heidi Klum Performing "Why Don’t You Do Right?" as Jessica Rabbit at Her Halloween Bash, November 2, 2015, US Magazine
14. ↑  Dee Lockett, Lana Del Rey Finally Transformed Into Jessica Rabbit, May 8, 2015, Vulture

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: da551c15-032b-3c8a-bf94-f6259ffc04b4

 |